  Майя Бывальцева «Пельняньлэн дунневыл нуналэз» 2018-тӥ арын Ижкарын куинь интыын ортчоз: Шор площадьын, Калыкъёслэн эшъяськонзылы сӥзем синпелет дорын но Иж тыметлэн ярдураз. Кызьы ивортӥз Калыкъёслэн эшъяськон юртсылэн пресс-службаез, пельнянь шудонъёсы нырысьсэ лыктозы Россилэн мукет улосвылъёсысьтыз куноос. Удмуртиысь но мукет улосвылъёсысь шеф-поваръёс асьсэ йӧскалык сиёнъёссэс пӧраса, со пӧлын пельняньлы укшасьёссэ, гастономия но творчество ӧръёсъя устоез улосвыл ним понна вожвылъяськозы. Фестиваль арняе, 1–10 тулыспалэ, сяме пырем мастер-классъёс, пельнянен вузкарон ортчозы, озьы ик выль конкурсъёс но марафонъёс радъяны чаклало. 10-тӥ тулыспалэ Шор площадьын пельняньлы сӥзем «ТАУ» калык музей усьтыны малпало. Шулдыръяськонлэн валтӥсь ужрадэз луоз «Зарни пельнянь-2018» премия, со пельянез веръям бере куара сётыса радъяськоз. Тодэ вайытом, ТурСтат агентстволэн ивортэмезъя, «Пельняньлэн дунневыл нуналэз» Россиын сиён-юонлы сӥзем тол фестивальёс пӧлын нырысетӥ инты басьтӥз. Тегъёс: Лулчеберет Туризм Ижкар Удмуртия пельнянь Удмуртиысьтуризм  